《过土木驿》
清代·宝鋆

黑云吹雨野烟绿，疑有前明战鬼哭。英宗底事衽金革，遗迹至今说土木。

朱家累叶尊奸珰，千乘万骑成孱王。云间天子忽推落，御衣蒙遍征尘黄。

伯颜欢拥北方去，饱听胡笳蒙古语。城隍雨帝妖谶符，归来位以夺门据。

吁嗟明帝真贪天，于少保亦何罪愆。却将死事祠王振，定以生还德也先。

陈迹荒凉四百载，张曹灵爽依稀在。出使我偕英诚公，前后头衔宛相对。

今古安危迥不同，幸荷圣主德帡幪。魂魄有知应叹息，四山飒飒来凄风。

作者简介：宝鋆（1807年－1891年），字佩蘅，索绰络氏，满洲镶白旗人，世居吉林。道光十八年进士，授礼部主事，擢中允，三迁侍读学士。咸丰时曾任内阁学士、礼部右侍郎、总管内务府大臣。同治时任军机处行走，并充总理各国事务大臣、体仁阁大学士。与恭亲王奕訢、瓜尔佳·文祥等自同治初年当枢务，洋务运动时期中央的主要领导者之一，造就同治中兴。光绪年间晋为武英殿大学士。卒谥文靖，入祀贤良祠。